EA เป็นปลื้ม โซลาร์ฟาร์มพิษณุโลก กำลังผลิตสูงทุบสถิติทุกโรงไฟฟ้า!
EA เป็นปลื้ม! โซลาร์ฟาร์มพิษณุโลกกำลังผลิตสูงปรี๊ด ทุบสถิติทุกโรงไฟฟ้า โดยมีกำลังการผลิตเฉลี่ยวันละ 693,000 หน่วย ด้านโรงไฟฟ้าพลังงานลม กำลังการผลิต 126MW คาด COD ช่วง Q3/59
20 มิ.ย. 2559

นายอมร ทรัพย์ทวีกุล รองประธานเจ้าหน้าที่บริหาร บริษัทพลังงานบริสุทธิ์ จำกัด (มหาชน) หรือ EA เปิดเผยว่า หลังจากที่โรงไฟฟ้าพลังงานแสงอาทิตย์ จ.พิษณุโลก ได้เริ่มจ่ายไฟฟ้าเชิงพาณิชย์ (COD) ตั้งแต่วันที่ 1 เม.ย. เป็นต้นมา ปรากฏว่าโรงไฟฟ้าแห่งนี้สามารถแสดงประสิทธิภาพการผลิตไฟได้อย่างสูงเป็นประวัติการณ์ และทำลายสถิติของทุกโรงไฟฟ้าของบริษัท
โดยโรงไฟฟ้าดังกล่าวสามารถผลิตไฟได้เฉลี่ยถึงวันละกว่า 693,000 หน่วยสูงกว่าโรงไฟฟ้า จ.ลำปาง ที่ติดตั้งระบบหมุนตามดวงอาทิตย์เช่นเดียวกัน ซึ่งผลิตไฟได้เฉลี่ยวันละ 591,000 หน่วย หรือสูงกว่าอยู่ถึง 17.26% และสูงกว่าโรงไฟฟ้า จ.นครสวรรค์ ที่เป็นแบบคงที่ ซึ่งผลิตไฟฟ้าได้เฉลี่ยวันละ 569,000 หน่วย หรือสูงกว่าอยู่ถึง 21.8% เป็นผลสำเร็จจากการออกแบบทางวิศวกรรมของทีมงานของเรา และผสมผสานกับการนำเทคโนโลยีที่ทันสมัยมาใช้อย่างลงตัว ทำให้มีพัฒนาการที่ดีขึ้นทุกๆ ครั้งที่สร้างโรงไฟฟ้าแห่งใหม่
ทั้งนี้ในช่วง 5 เดือนแรกของปีนี้โรงไฟฟ้าพลังงานแสงอาทิตย์ของ EA รวม 4 แห่ง กำลังการผลิต 278 เมกะวัตต์ สามารถผลิตไฟฟ้าได้ทั้งสิ้น กว่า 220.9 ล้านหน่วย สูงกว่าช่วงเดียวกันของปีก่อนที่ผลิตได้ 157.4 ล้านหน่วย หรือเพิ่มขึ้นถึง 40.35% เป็นผลมาจากโรงไฟฟ้าพลังงานแสงอาทิตย์ จ.ลำปาง ที่ผลิตไฟฟ้าเข้าระบบได้เต็มตลอดทั้ง 5 เดือน อีกทั้งมีโรงไฟฟ้า พิษณุโลกที่เริ่มผลิตไฟฟ้าตั้งแต่ 1 เม.ย. 2559 อีกด้วยในขณะที่ 5 เดือนแรกของปีที่แล้ว โรงไฟฟ้าลำปางเริ่มผลิตไฟฟ้าตั้งแต่ 17 ก.พ. 2558 หรือ ได้ผลิตไฟได้เพียง 3 เดือนครึ่งเท่านั้น
ส่วนความคืบหน้าโรงไฟฟ้าพลังงานลม โครงการหาดกังหันขนาด 126 เมกะวัตต์ ขณะนี้อยู่ระหว่างการติดตั้งกังหันลม มีความคืบหน้าไปด้วยดี โดยคาดว่าจะเสร็จ และเริ่ม COD ได้ภายในไตรมาส 3 นี้
“หลังจาก COD โรงไฟฟ้าพลังงานลมขนาดกำลังการผลิตเพิ่มเข้ามาอีก 126 เมกะวัตต์ จะทำให้ในปีนี้ EA มีกำลังการผลิตโรงไฟฟ้าเพิ่มขึ้นเป็น 404 เมกะวัตต์ ซึ่งทำให้แนวโน้มรายได้และกำไรในปีนี้จะเติบโตอย่างมีนัยสำคัญเมื่อเทียบกับปีที่ผ่านมาที่มีกำลังการผลิตเพียง 188 เมกะวัตต์”นายอมร กล่าว